شەفەق نیوز/ نێچیروان بارزانی سەرۆک هەرێم کوردستان، ئمڕوو
شەممە، بەیاننامەیگ وە بۆنەی رەدبوین ٣٨ ساڵ لەبان ئەو ئەنفالە ک رەسیە بارزانییەیل
دەرکرد، و جەخت کرد ک مقەیەتیکردن دەسکەفتەیل گەل کوردستان خوەی تەنیا رییگە ئەرا دووارە
نەوین کارەسات و نەهامەتی.
سەرۆک بارزانی لە بەیاننامەیگ لەی بۆنە وت: لە سی و هەشتەمین
ساڵیاد ئەو ئەنفالە ک رەسیە بارزانییەیل، سەر رێز و نەوانزش ئەرا گیان پاک هەیشت هەزار
کەس بیگوناه لە کوردستانییلە چەمنیمن، ک لە هەڵمەت دەسگیرکردن هەڕەمەکی  لە شەوەکی ٣١ تەمووز ١٩٨٣، وە زوور دەرکریان و لەناو
خیزان و فەرزەنەیلیان وە زوور چەک بریان و گلەو نەخواردن.
وتیش؛ جینۆساید بارزانییەیل وەبردن پیاوەیلیان وەرەو بیاوانەیل
تاریک مەرگ تەواو نەوی، ک دویای ئەوە ژن و دوێەت و داڵگەیل بارزانیبەیل کەفتنە وەر
چارەنووس سەخت و نادیاریگ، تا بوونە باوگ و باپیر و برا ئەرا هەزاران لەو مناڵەیلە
ک باوگەیلیان لەدەس دانە، و رەنجەیل گەورەیگ دان تا تیکە نانیان پەیا بکەن و ئیوەت
و پەروەردەی ئەو مناڵەیلە بیەن، و بکەفنە ناو ژیان تاڵ و سەختیگ پڕ لە ئەسر و خەفەت.
سەرۆک هەرێم کوردستان وتیش؛ لەی ساڵیاد دڵتەزنە سڵاو لە گیان
پاک ئەنفال کریایەیل بارزاننیەیل و گشت ئەنفالکریایەیل و شەهیدەیل کوردستان کەیمن،
و وەرێز و گەورەیی یادیان کەیمن، و وەرێز و گەورەیی نووڕیمنە رەنج و تەقەلای داڵگ و
ژن و خوەشکەیلیان، سوپاس و رێز ئەرا خەڵک بەڕێز لە هەولێر و حەریر و باتاس و گشت ئەوانەگ
لە دویای ئەنفالەگە گشت مینەتیگ گیشان تا دەسمیەتی خیزانەیل ئەنفالییەیلە بکەن.
هەمیش وت: دووپات ئەرا کەسوکارەیل ئەنفالکریایەیل و شەهیدەیل
کەیمن ک ئیمە قەت کەموکوڕی نێکەیمن، و ئەوەسا گشت تەقەلایگ ئەرا بەڵگەکردن کەیمن تا
واژوو لەبان گشت ئۆپراسیۆنەیل ئەنفال وە جینۆساید لە ئاست ناودەوڵەتی بکریەێد، و تا
جاریگ تر گەل کوردستان و مرۆیی نەکەفێدە ئیجوور کەلەمەیگ، و هەمیش داوا لە حکومەت فیدڕاڵی
عراق کەیمن قەربوو قوربانیەیل بکەێد.
سەرۆک بارزانی جەخت کرد دووارە دووپات کەیمن ک مقەیەتیکردن
دەسکەفتەیل گەل کوردستان تەنیا رییگە تا ئەو کارەسات و نەهامەتییەیلە دووارەو نەوون،
و ئەوەیش لەڕی یەکڕزی لەناونی گشت لایەن و پێگهاتەیل کوردستان کریەێد.
